NOTĂ INFORMATIVĂ

**la proiectul Indicațiilor metodice privind particularitățile contabilității și prezentarea informațiilor în situațiile financiare ale asociațiilor de economii și împrumut**

Proiectul Indicațiilor metodice privind particularitățile contabilității și prezentarea informațiilor în situațiile financiare ale asociațiilor de economii și împrumut a fost elaborat ca rezultat al necesității substituirii S.N.C. 63 „Prezentarea informației în rapoartele financiare ale asociațiilor de economii și împrumut și ale altor instituții similare” (SNC 63), aprobat prin Ordinul Ministerului Finanțelor nr. 89 din 28.10.2002 la cerințele internaționale de ţinere a contabilităţii şi raportare financiară.

Entitățile supravegheate de către CNPF, și anume asociațiile de economii și împrumut aplică regulile specifice de ținere a contabilității și raportare financiară stabilite în SNC 63 precum și aplică reguli de ținere a contabilității de ordin general prevăzute în standardele naționale de contabilitate, care au fost adaptate cerințelor internaționale de ţinere a contabilităţii şi raportare financiară. În prezent, SNC 63, care reglementează modul concret de contabilizare şi raportare financiară în asociațiile de economii și împrumut și alte organizații de creditare nebancară nu corespund Directivelor Uniunii Europene (UE) şi Standardelor Internaţionale de Raportare Financiară (SIRF).

Sistemul actual de raportare financiară al entităţilor supravegheate nu permite în măsura necesară obţinerea de către utilizatori a informaţiilor financiare pentru luarea deciziilor economice şi nu asigură transparenţa acestora. În acelaşi timp, informaţiile din rapoartele financiare nu sînt accesibile utilizatorilor externi, ceea ce creează dificultăţi considerabile în luarea deciziilor economice de către aceştia. În acest context, apare necesitatea armonizării actelor normative contabile actuale cu prevederile Directivelor UE şi SIRF.

În acest context, CNPF a beneficiat de asistența FIDA (Fondului Internațional pentru Dezvoltare în Agricultură) privind angajarea consultanților locali în vederea elaborării noului proiect al Indicațiilor. Implementarea prevederilor proiectului va avea ca efect armonizarea ținerii contabilităţii cu cerinţele Directivelor UE şi standardele acceptate în practica internaţională şi în cea mai bună practică. În acest context, prezentele Indicații au menirea de a continua reformele iniţiate care, în final, ar conduce la crearea unui mediu de afaceri favorabil și creşterea culturii contabilităţii în Republica Moldova.